Անցնենք երրորդ հարցին, որը կցանկանայի ներածական խոսքում ուղղակի պարզաբանել: Դա դիտորդական առաքելության աշխատանքներն են Հայաստանում: Ես այս հարցի վերաբերյալ ուզում եմ արտահայտվել այն պատճառով, որ մի քանի ամիս առաջ մամուլը հեղեղված էր տարբեր վերլուծականներով, այն մասին, թե իշխանությունները չեն ուզում հրավիրել դիտորդներ, թե իշխանությունները մտադրված են կեղծել ընտրությունները եւ անել ամեն ինչ, որ դիտորդներ չգան: Երբ հրավերը ուղարկեցինք, սկսեցին գրել, թե իշխանություններին ճնշեցին, ստիպեցին, որ իշխանությունը կատարի դիտորդներ հրավիրելու իր պարտականությունը: Հիմա ասեմ հետեւյալը, որ դիտորդներ հրավիրելու իրավունքը երկրի իրավունքն է եւ ոչ թե պարտականությունը: